b'\n_START_ARTICLE_\nMcLaren ataskaita\n_START_PARAGRAPH_\nMcLaren ataskaita \xe2\x80\x93 nepriklausomas tyrimas, kur\xc4\xaf atliko Kanados mokslininkas Richard McLaren. Pagrindinis tyrimo objektas buvo \xc4\xaftarimai, kad Rusijoje vyko sisteminis dopingo vartojimo skatinimas. Tyrimas buvo inicijuotas 2016 m. gegu\xc5\xbe\xc4\x99 Pasaulin\xc4\x97s antidopingo agent\xc5\xabros. T\xc5\xb3 pa\xc4\x8di\xc5\xb3 met\xc5\xb3 liep\xc4\x85 McLaren pateik\xc4\x97 pirm\xc4\x85j\xc4\x85 tyrimo i\xc5\xa1vad\xc5\xb3 dal\xc4\xaf, kurioje kalbama apie Rusijos sportinink\xc5\xb3 sistemin\xc4\xaf ir valstyb\xc4\x97s palaikoma dopingo vartojim\xc4\x85 2014 m. \xc5\xbeiemos olimpin\xc4\x97se \xc5\xbeaidyn\xc4\x97se. O gruod\xc4\xaf pasirod\xc5\xbeiusioje antroje tyrimo i\xc5\xa1vad\xc5\xb3 dalyje detaliau \xc4\xafrodoma apie sistemin\xc4\xaf dopingo vartojim\xc4\x85 tarp Rusijos sportinink\xc5\xb3.\n_START_SECTION_\nII tyrimo dalis\n_START_PARAGRAPH_\n2016 m. gruod\xc5\xbeio 9 d. pasirod\xc4\x97 antroji tyrimo i\xc5\xa1vad\xc5\xb3 dalis. Joje teigiama, kad nuo 2011 iki 2015 m. daugiau nei 1 000 Rusijos sportinink\xc5\xb3 \xc4\xafvairiose sporto \xc5\xa1akose gavo naudos i\xc5\xa1 dopingo tyrim\xc5\xb3 klastojimo. Elektronini\xc5\xb3 pa\xc5\xa1t\xc5\xb3 tyrimai atskleid\xc4\x97, kad tarp toki\xc5\xb3 sportinink\xc5\xb3 buvo ir 5 akli sunkum\xc5\xb3 kilnotojai, kurie be savo \xc5\xbeinios buvo skatinami vartoti doping\xc4\x85. \xc5\xa0iems atletams buvo po 15 met\xc5\xb3._NEWLINE_Antroji tyrimo i\xc5\xa1vad\xc5\xb3 dalis randama \xc5\xa1ioje nuorodoje: https://www.wada-ama.org/sites/default/files/resources/files/mclaren_report_part_ii_2.pdf\n_START_SECTION_\nTyrimo rezultatas\n_START_PARAGRAPH_\nPo \xc5\xa1io tyrimo i\xc5\xa1vad\xc5\xb3 Pasaulin\xc4\x97 antidopingo agent\xc5\xabra paskelb\xc4\x97, kad Rusijos antidopingo agent\xc5\xabra negalinti tinkamai atlikti savo veiklos ir misijos, tad Rusijos sportininkams tur\xc4\x97t\xc5\xb3 b\xc5\xabti neleistina dalyvauti 2016 m. vasaros olimpin\xc4\x97se \xc5\xbeaidyn\xc4\x97se Brazilijoje. Tarptautinis olimpinis komitetas nepritar\xc4\x97 tokioms rekomendacijoms ir leido kiekvienai sporto federacijai nuspr\xc4\x99sti d\xc4\x97l Rusijos sportinink\xc5\xb3 dalyvavimo olimpiadoje. Dien\xc4\x85 prie\xc5\xa1 olimpini\xc5\xb3 \xc5\xbeaidyni\xc5\xb3 prad\xc5\xbei\xc4\x85 278 sportininkams buvo leista dalyvauti \xc5\xbeaidyn\xc4\x97se, o 111 buvo pa\xc5\xa1alinti d\xc4\x97l dopingo vartojimo._NEWLINE_Tuo tarpu Tarptautinis parolimpinis komitetas, kitaip nei j\xc5\xb3 kolegos, anoniminiu balsavimu nusprend\xc4\x97 pa\xc5\xa1alinti Rusijos komand\xc4\x85 i\xc5\xa1 2016 m. vasaros parolimpini\xc5\xb3 \xc5\xbeaidyni\xc5\xb3 ir suspenduoti Rusijos parolimpin\xc4\xaf komitet\xc4\x85. Komitetas tur\xc4\x97jo \xc4\xafrodym\xc5\xb3, kad dopingo tyrim\xc5\xb3 klastojimo atvejai buvo naudojami ir 2014 m. \xc5\xbeiemos parolimpin\xc4\x97se \xc5\xbeaidyn\xc4\x97se.'